Ауроккәа рамҭазы ашколхәыҷы илымҳа кыдцан дизыӡырҩуазароуп арҵаҩы. Уи иоуп иара адырра иҭараҿы ихымԥадатәиу. Аха аҵыхәтәантәи ашықәскәа иаадырԥшуа иалагеит уи азнеишьаҿы аԥырхага ҟазҵо амаҭәарқәа, иаагозар, хаамҭазы зыда псыхәа ыҟам асмартфонқәа.
"Есымшааира еизҳауеит аинтернет ахархәаҩцәа рхыпхьаӡара, иазгәаҭатәуп активла зхы иазырхәо шраку ашколхәыҷқәа, ақәыԥшцәа, зыԥсихика ашьақәгылара иаҿу, ҳәарада, аинтернет алшара дуқәа ауаҩы инаҭоит, аха уи иацуп ашәарҭарагьы зықәра намӡац аҿар рзы", — ҳәа азгәалҭеит Лиудмила Адлеиԥҳа.
Абри аҭагылазаашьа инамаданы Аҟәа ақалақь ахадара аҵаратә усбарҭа иазгәанаҭеит аҵаҩцәа ашколқәа рҿы асмартфонқәа рхархәаразы азин рызымҭо аус адкылара. Уи азы аиԥылара мҩаԥган Аҟәатәи аԥшьбатәи ашкол аҿы, ашкол аҭаацәаратә хеилакқәа рнапхгаҩцәеи, аҵара аминистрреи, апрокуратуреи, аҩныҵҟатәи аусқәа рминистрра ахаҭарнакцәеи, апсихологцәеи алархәны.